Vinnere og tapere i "det nye kraftmarkedet"

(Kristiansand, 29. april 2021)

**Vi er vant til at prisene går opp og ned, men i år har prisbildet i kraftmarkedet blitt snudd helt på hodet. Til glede for de i nord, og til ulempe for strømkundene i sør.**

Den siste måneden har strømprisen sør i Norden i snitt ligget ca. 70 prosent høyere enn strømprisen i nord. Ser vi på hele 2021 så langt, er forskjellen ca. 45 prosent.

Det er selvfølgelig til glede for forbrukere som holder til i Nord-Norge og Nord-Sverige. Derimot har forbrukerne som holder til i Sør-Norge, Sør-Sverige og Danmark i perioder hatt priser som ligner de prisene vi får på de kaldeste vinterdagene (enkelte timespriser godt over 100 €/MWh). Hvordan har denne situasjonen oppstått? Det kommer vi straks tilbake til. La oss først se på hvordan disse forskjellene gjør den såkalte systemprisen mindre nyttig:

Systemprisen, som er en slags gjennomsnittspris for Norden, ble på 37,9 €/MWh for april. Dette er relativt høyt for april å være. De siste ti årene har i snitt systemprisen for april vært 31,9 €/MWh. De siste fem år har april i snitt endt på 27,3 €/MWh.

**Hva betyr egentlig systemprisen?**

Men hva betyr det i praksis hva systemprisen ligger på? Det er jo ingen som får levert systempris i stikkontakten. Svaret er at den kun fungerer som en slags gjennomsnittspris for Norden, og den brukes kun for å gjøre opp prissikringer i markedet.

La oss se litt nærmere på disse forskjellene innad i Norden:

|  |  |  |
| --- | --- | --- |
| **Sted** | **Snittpris april €/MWh** | **Snittpris hittil i år €/MWh** |
| Tromsø | 26,77 | 32,13 |
| Oslo | 45,00 | 46,79 |
| Luleå | 26,44 | 34,70 |
| Stockholm | 33,12 | 42,57 |
| Malmø | 42,47 | 47,70 |
| København | 47,86 | 49,88 |
| Helsinki | 36,76 | 45,65 |
| **Systempris**  | **37,86** | **41,06** |

Med så store forskjeller i områdepriser, er det klart at systempris ikke lenger er like god å bruke til prissikringer, verken for forbrukere av strøm eller for produsentene. For å sikre en forutsigbarhet i strømprisene, er det nå større behov for også å sikre den lokale prisen.

**Hvorfor er det blitt slik?**

Den eksplosive utbyggingen av vindkraft i nord skaper ikke bare en ubalanse mellom forbruk og produksjon. Det oppstår også flaskehalser i kraftnettet der det ikke er kapasitet til å transportere all den nye kraften sørover. Dermed presses prisen nedover i de nordlige områdene i Norden.

I sør ser bildet helt annerledes ut: Med styrket forbindelse til Europa ser vi at høye strømpriser i Tyskland og Nederland holder prisene oppe i Danmark, Sør-Norge og Sør-Sverige. Dermed får vi et klart prisskille, som for Norges del går ved Dovre. Det er gode argumenter for at disse prisforskjellene kommer til å vedvare en god stund. Kanskje helt til Dovre faller?

**Om Entelios**

Entelios tilbyr ren energi, spisskompetanse og teknologi som gjør det mulig for industriselskap, små og store bedrifter i næringslivet og offentlig virksomhet å bli ledende på klimavennlige energiløsninger.

Kjernevirksomheten er styring av og handel med fornybar energi i det nordiske og europeiske elektrisitetsmarkedet på vegne av våre kunder.

* Entelios har 150 ansatte fordelt på 9 lokasjoner (Oslo, Arendal, Kristiansand, Stockholm, Gøteborg, Helsinki, Berlin, Munchen og Zuric)
* I Norden har Entelios ansvar for en kundeportefølje på over 20 TWh (årsforbruk til ca 1,3 millioner husholdninger)
* Selskapet tilbyr 100 % fornybar energi garanti til alle oppdragsgivere
* Entelios er et heleid datterselskap av [Agder Energi AS](https://www.ae.no/)